Túrakód: G\_Berek-4,4 / Táv.: 4,4 / Frissítve: 2020-12-19

Túranév: Gyalog / Berek-4,4 km

Teljesítménytúránk 2 résztávból áll. Teljesítése 3 ellenőrzőpont-igazolást igényel.

A rajt és a cél ugyanott található. *(A 4521-es út / Szegvári út/ 3-as km szelvényében, a Sáp-halommal szemben, a vasút túlsó oldalán, egy akácfán.)*

Kódja: Berek/1

Elhelyezkedésének koordinátája: N46 36.516 E20 15.997

Megközelítése a Szentest Szegvárral összekötő 4521-es út 2,93-as km szelvényében balra *(NYDNY)* kitérve, a 130-as vasútvonalon átkelve *(itt célszerű leparkolni)*, vissza ÉÉNY- felé fordulva balról az első akácfán. *(A tábla kissé a másik irányba néz, arról érkeznek a túrák.)*

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

1. résztáv: /Berek / 1 - Berek / 2/

A rajt *(Berek/1)* QR-kód beolvasását követően D-re, a vasúti átjáró irányába induljunk! Elérve a földutak kereszteződését, jobbra *(NY)*, és az itt „Y”-ban kettéágazó úton is a jobboldali ágban haladva menjünk a lejtős részre. Leérve, a nyomvonalat követve balra *(DDNY)*, majd rögvest jobbra *(NY)* vezet a túra útvonala. Innen hosszabb szakaszon *(1,7 km)* azonos a követendő irány művelt területek és kaszáló mentén vezető földúton. Az emelkedőn feljutva, elérve a keresztező földutat jobbra *(É)*, kissé odébb *(200 m)*, balra *(NY)* kanyarodva, már meg is érkezünk a kereszteződéstől 100 m-re található ellenőrzőpontra *(Berek/2)*. Ez a földút É-i oldalán, a csatornapartján, egy diófán található.

2. résztáv: /Berek / 2 - Berek / 1/﻿

Ellenőrzőpont igazolását követően visszafelé induljunk, a kereszteződéshez történő visszaérkezést követően se változtassunk irányunkon! Jobbunkon művelt terület, balunkon, a csatorna túlsó oldalán gyep. Elérve az erdősávot és a töltést, eleinte az alján, majd később a tetején vezet a túra útvonala.

Amint visszaérünk az akácok között a vasúti töltésig, az úttól jobbra *(DDK)*, már le is zárul a túra a Berek/1 pont elérésével.

Ne felejtsük el, most is kezelnünk kell a teljesítésigazolást az általunk választott módon!

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*